ພະສັນຕະປາປາ ແຟຣນຊິສ ມຸ່ງໜ້າສູ່ຄິວບາ ເພື່ອພົບປະ ກັບພະສັງຄະຣາດ ຣັດເຊຍ
ການປະຫັດປະຫານຊາວຄຣິສຕຽນ ທັງກາໂຕລິກ ແລະອອກໂທດັອກ ໃນພາກຕາເວັນອອກກາງ ແລະອາຟຣິກາ ເຮັດໃຫ້ສອງສາສະໜານີ້ ໃກ້ຊິດກັນຍິ່ງຂຶ້ນ.
ພະສັນຕະປາປາ Francis ຜູ້ນຳສາສະໜາໂຣມັນກາໂຕລິກເລີ້ມ ອອກເດີນທາງ ສະເດັດປະພາດ ເມັກຊິໂກ ໂດຍຈະຢຸດແວ່ທີ່ປະ ເທດຄິວບາໃນການພົບປະຄັ້ງປະຫວັດສາດກັບຜູ້ນຳສູງສຸດຂອງ ສາສະໜາອອກໂທດັອກຣັດເຊຍ ຄືພະສັງຄະຣາດ Kirill ພະສັງຄະຣາດ Kirill ພວມຢູ່ໃນລະຫວ່າງການຢ້ຽມຢາມປະເທດ ຄິວບາຢ່າງເປັນທາງການ ທຳນຽບວາຕິກັນໄດ້ປະກາດໃນສັບປະ ດາແລ້ວນີ້ວ່າພະສັນຕະປາປາ Francis ຈະຢຸດແວ່ທີ່ສະນາມບິນ ນາໆຊາດ Jose Marti ໃນນະຄອນຫລວງຮາວານາ ເພື່ອພົບປະ ເປັນການສ່ວນພະອົງ ກັບ ພະສັງຄະຣາດ Kirill ເພື່ອລົງພະນາມ ໃນຄຳປະກາດຮ່ວມ ຄຳປະກາດດັ່ງກ່າວຍັງບໍ່ທັນມີການເປີດເຜີຍ ໃຫ້ສາທາລະນະຊົນຮູ້ເທື່ອ ການພົບປະໃນວັນສຸກມື້ນີ້ ແມ່ນເປັນການພົບປະເທື່ອທຳອິດ ໃນຄວາມພະຍາຍາມເພື່ອຮຳບາດແຜແຫ່ງຄວາມແຕກແຍກທີ່ມີມາເປັນເວລາ 1 ພັນປີ ທີ່ໄດ້ແຍກສາສະໜາຄຣິສ ທັງສອງອອກຈາກກັນ ເປັນນິກາຍຕາເວັນອອກ ແລະຕາເວັນຕົກ ການແບ່ງແຍກລະຫວ່າງສອງນິກາຍ ທີ່ເລີ້ມຂຶ້ນ ໃນປີ 1054 ນັ້ນ ແມ່ນເປັນຍ້ອນບັນຫາ ຕ່າງໆ ເຊັ່ນເລື້ອງຄວາມເປັນໃຫຍ່ ຂອງພະສັນຕະປາປາ ແລະການກ່າວຫາໂດຍສາສະ ໜາອອກໂທດັອກຂອງຣັດເຊຍວ່າ ສາສະໜາກາໂຕລິກກຳລັງພະຍາຍາມລ່ວງລ້ຳ ເພື່ອ ຫາທາງໃຫ້ມີການປ່ຽນສາສະໜາຢູ່ໃນຣັດເຊຍ